Il‐Ħadd 8 ta' Jannar 2017, l-Arċisqof Charles J. Scicluna ċċelebra Quddiesa fil-festa tal-Epifanija tal-Mulej, u laqa' t-talba ta' erba' seminaristi u aċċetthom uffiċjalment bħala Kandidati għall‐Ordinazzjoni Djakonali u Saċerdotali. Il-Kandidati huma Peter Ellul mill‐Parroċċa ta' San Pawl Nawfragu, il‐Belt Valletta, Jean Gové mill‐Parroċċa ta' Marija Mtellgħa s‐Sema, il‐Mosta, Aayrton‐Ray Muscat mill‐Parroċċa ta' Santa Luċija, l‐Imtarfa, u Matthew Pulis mill‐Parroċċa tal‐Familja Mqaddsa, l‐Iklin. Iċ-Ċelebrazzjoni tal-Quddiesa saret fil-Konkatidral ta' San Ġwann, il-Belt Valletta. Omelija tal-Arċisqof Charles J. Scicluna – Fil-Konkatidral ta' San Ġwann, il-Belt Valletta. Huwa verament mument għażiż għalina jekk nirriflettu li din il-festa li qegħdin niċċelebraw llum, il-festa tal-Epifanija, tiċċelebra wkoll l-għerq, ir-rieda tal-imħabba tal-Missier fuq il-ġens tagħna u fuq pajjiżna. Il-festi tal-Milied li ċċelebrajna f'dawn l-aħħar ħmistax-il ġurnata, il-messaġġ tat-twelid ta' Ġesù, kien indirrizzat l-ewwel nett lill-poplu ta' Israel, lir-ragħajja. Illum jiġi muri u mwassal lill-ġnus. Aħna nappartjenu lil din il-kategorija ta' bnedmin li, permezz tal-misteru kbir tal-Epifanija, qegħdin niġu msejħa biex niltaqgħu ma' Ġesù, dak li l-appostlu Missierna, hu u jikteb lill-Efesin, isejjaħlu "pjan ta' grazzja" (Ef 3, 2), fi kliem ieħor, pjan ta' mħabba. Il-pjan tal-imħabba li Alla tana għall-ġid tagħna jgħid, "għaliex aħna msejħin bħall-poplu Lhudi għall-istess wirt, biex inkunu membri tal-istess ġisem, il-ġisem ta' Ġesù, u jkollna sehem mill-istess wegħda fi Kristu Ġesù permezz tal-Evanġelju" (v. 6). Aħna u nħabbru llum il-misteru tal-Għid li se niċċelebraw fis-16 ta' April, aħna niftakru li niċċelebraw ukoll fl-10 ta' Frar il-miġja fostna ta' Lhudi li ġabilna l-oħla dawl. Niċċelebraw illum dak li kiteb tant b'mod sabiħ il-poeta nazzjonali Dun Karm: "Lil din l-art ħelwa, l-omm li tatna isimha", din l-art ħelwa inti libbistha bl-oħla dawl (Innu Malti). Dan id-dawl huwa d-dawl li jiddi llum, mhux biss fil-kewkba imma fil-wiċċ tat-tfajjel Ġesù li jattira lejh lill-ġnus. Il-Maġi li ġew mill-Lvant, fihom isseħħ il-profezija li smajna fl-Ewwel Qari: "Is-sebħ ta' Ġerusalemm jiddi fuq il-ġnus" (ara Is 60, 1). Aħna wkoll irridu nkunu, bħala poplu Nisrani li f'din il-festa jiċċelebra l-għerq tal-vokazzjoni Nisranija tiegħu, tas-sejħa li jiltaqa' ma' Ġesù, irridu nkunu wkoll 'epifanija'. Il-kelma 'epifanija' tfisser propju din id-dija li ddawwar il-madwar: epiphaneia. Aħna rridu nkunu 'epifanija', irridu nuru mhux biss bil-kelma tagħna, imma l-iżjed bl-atteġġjamenti tagħna, bil-fatti, b'mod konkret, id-dawl ħelu ta' Ġesù, l-oħla dawl, l-iżjed dawl ħelu. Jiena nsellmilkom għeżież Peter, Jean, Aayrton-Ray u Matthew, insellem lill-ġenituri għeżież tagħkom li llum qegħdin jakkompanjawkom biex idealment jippreżentawkom lill-Knisja. Il-Knisja tilqagħkom, tilqa' wkoll ir-rieda tagħkom li tibdew il-mixja mill-qrib ħafna biex tkunu ordnati djakni, imbagħad saċerdoti. Fil-ġenituri tagħkom jiena nara lill-komunità Nisranija li qegħdin hawnhekk illum biex jissapportjawkom, il-parroċċi minn fejn ġejtu: San Pawl Nawfragu, Marija Mtella' s-Sema, il-Mosta, Santa Luċija l-Imtarfa, u l-Familja Mqaddsa, l-Iklin. Għandna żewġ parroċċi ta' tradizzjoni kbira u żewġ parroċċi ta' żgħożija kbira u intom b'xi mod, intom l-erba', tfissru mhux biss l-għeruq tad-djoċesi imma anke l-futur sabiħ, it-tama kbira. Hija grazzja kbira għalija personali li nilqgħek, Aayrton-Ray u lil dawk il-vokazzjonijiet kollha li jridu joħorġu mill-Imtarfa, mill-parroċċa għażiża tiegħek. Inti wkoll, Matthew li nafek abbati miegħi żgħir, f'dik il-kappella żgħira, garage, illum waqqgħuha, għamlu xi flats, fejn konna ninġabru komunità ċkejkna imma ħerqana biex niċċelebraw l-Ewkaristija tal-Ħadd. Konna fqar imma kuntenti ħafna, ferħanin bil-fidi tagħna. Jiena hekk nixtieq li jkunu l-komunitajiet tagħna, komunitajiet ħerqana, mhux marbutin bil-frilli ta' din id-dinja, imma li jsibu l-essenzjal fil-kelma ta' Ġesù u fl-Ewkaristija. Wara kollox il-Maġi x'sabu? Il-Maġi sabu tfajjel, lil ommu u lil missieru. F'dik ix-xena sempliċi huma raw dawl, huma ħassew ferħ kbir, huma u jiltaqgħu ma' Ġesù. Jiena nawguralkom li anke intom, mhux f'din il-mixja li se tqarrabkom l-ewwel nett għall-ministeri imma mbagħad għad-djakonat u għall-presbiterat, intom tkunu 'epifanija' ta' ferħ, il-ferħ li jattirakom lejn Ġesù; kunu intom l-'epifanija' tiegħu, għeżież seminaristi. Jiena wkoll insellem lill-komunità Nisranija Maltija u f'dan il-jum tal-Epifanija ngħidilha: la tibżax, agħmel kuraġġ, imla l-qalb tiegħek bit-tama, imma kompli fittex li tiltaqa' ma' Ġesù anke f'ċirkustanzi diffiċli jew mibdula, jew inkella ta' sfida. Ejjew inkomplu nfittxu l-wiċċ ta' Ġesù, ma nibżgħux nibdew il-vjaġġ qaddis li jwassalna lejh, dak il-vjaġġ qaddis iggwidat mill-kewkba ggwidat mill-elementi tas-sema, imma li jibqa' vjaġġ fuq l-art, saqajna konkretament ankrati mal-ħajja, imma fl-istess ħin dejjem f'mixja. "Rajna l-kewkba tiegħu u ġejna nqimu lill-Mulej" (Mt 2, 2). Jalla kull min jiltaqa' magħna, kull min jiltaqa' magħkom, ikun jista' jgħid: 'rajna d-dija tiegħu kemm nixtieq li niltaqa' miegħu, kemm nixtieq li jiena wkoll inkun parti minn dan il-misteru kbir ta' grazzja, ta' mħabba li jkolli l-istess wirt li hija l-maħfra, li nkun membru tal-istess ġisem (ara Ef 3, 6) li hija l-Knisja tiegħu, il-ġisem ħaj ta' Ġesù u li jkolli sehem mill-istess wegħda, il-wegħda tal-paċi fl-art u tal-ħajja ta' dejjem'. Arċisqof ta' Malta
Kompli fittex li tiltaqa' ma' Ġesù anke f'ċirkustanzi diffiċli